ΓΡΑΠΤΗ ΕΡΩΤΗΣΗ E-1970/98

υποβολή: Ernesto Caccavale (UPE) προς την Επιτροπή

(30 Ιουνίου 1998)

Θέμα: Σοβαρές παρατυπίες σε διαδικασία διαγωνισμού της Ευρωπαïκής Επιτροπής

Στην Επίσημη Εφημερίδα των Ευρωπαϊκών Κοινοτήτων της 31.3.1998 δημοσιεύθηκε προκήρυξη διαγωνισμού για την πρόσληψη βοηθών διοικητικών υπαλλήλων απο την Ευρωπαϊκή Επιτροπή, όπου αναφερόταν ως προθεσμία υποβολής αιτήσεων η 4 Μαΐου 1998. Ορισμένοι υποψήφιοι απευθύνθηκαν στα γραφεία της Ευρωπαϊκής Επιτροπής της Ρώμης και του Μιλάνου, για να ζητήσουν περαιτέρω διευκρινίσεις σχετικά με τον τρόπο συγκρότησης των φακέλλων των αιτήσεών τους. Με την ευκαιρία αυτή τους ανακοινώθηκε υποτιθέμενη "παράταση" της προθεσμίας υποβολής δικαιολογητικών για τον εν λόγω διαγωνισμό μέχρι τις 15 Μαΐου 1998, βάσει "ασφαλών πληροφοριών απ& apos;ευθείας απο τις Βρυξέλλες". Η πληροφορία αυτή απεδείχθη εκ των υστέρων ανεδαφική και, έτσι, πολλοί εκ των υποψηφίων, οι οποίοι, έστειλαν καθυστερημένα την αίτησή τους, απεκλείσθησαν για το λόγο αυτό απο τον διαγωνισμό.

Ζητείται από την Επιτροπή:

1. εάν σκοπεύει να διανεργήσει έρευνα για τη διακρίβωση όλων των ευθυνών της όσον αφορά τις ψευδείς αυτές πληροφορίες;

2. να αναφέρει σε ποιές ενέργειες σκοπεύει να προβεί για την επανόρθωση των σοβαρών αυτών διαδικαστικών παρατυπιών;

3. εάν δεν θεωρεί ότι υπάρχουν επαρκείς λόγοι για την επανάληψη του διαγωνισμού, η εγκυρότης του οποίου θα μπορούσε άλλως να αμφισβητηθεί σοβαρά.

Απάντηση του κ. Liikanen εξ ονόματος της Επιτροπής

(3 Αυγούστου 1998)

Όπως αναφέρει το Αξιότιμο Μέλος του Κοινοβουλίου, η Επιτροπή δημοσίευσε, με ημερομηνία 31 Μαρτίου 1998, πέντε γενικούς διαγωνισμούς κατηγορίας Α, και η προθεσμία για την κατάθεση υποψηφιοτήτων είχε οριστεί στις 4 Μαΐου 1998. Η Επιτροπή δεν έλαβε καμία απόφαση παράτασης αυτής της προθεσμίας. Εάν είχε συμβεί κάτι τέτοιο, θα είχε δημοσιευτεί στην Επίσημη Εφημερίδα σε όλες τις γλώσσες και σε όλα τα κράτη μέλη.

Αληθεύει ότι λανθασμένη πληροφορία που αφορούσε ενδεχόμενη παράταση της προθεσμίας κυκλοφόρησε στο γραφείο της Επιτροπής στη Ρώμη το απόγευμα της Πέμπτης 30 Απριλίου 1998 και το πρωί της Δευτέρας 4 Μαΐου 1998. Η εν λόγω πληροφορία αποκαλύφθηκε και διαψεύσθηκε ρητά το πρωί της Δευτέρας 4 Μαΐου 1998. Καθώς η Παρασκευή 1 Μαΐου 1998 ήταν αργία στην Ιταλία, μικρός αριθμός πιθανών υποψηφίων, οι οποίοι αποτάθηκαν στο γραφείο της Επιτροπής στη Ρώμη κατά το απόγευμα της 30 Απριλίου 1998 και το πρωί της 4ης Μαΐου 1998, ενδέχεται να οδηγήθηκαν σε σφάλμα σχετικά με την προθεσμία για την κατάθεση υποψηφιοτήτων. Τίποτε όμως δεν μπορεί να υπερισχύσει επίσημης πληροφορίας η οποία, όπως προαναφέρθηκε, μπορούσε να διαδοθεί αποκλειστικά και μόνον μέσω διορθωτικού στην Επίσημη Εφημερίδα σε όλες τις γλώσσες και σε όλα τα κράτη μέλη. Άμεση έρευνα κατέδειξε ότι η λανθασμένη πληροφορία οφείλεται σε σφάλμα ηλεκτρονικού χειρισμού, στις Βρυξέλλες.

Όπως και για άλλους διαγωνισμούς, ορισμένες από τις υποψηφιότητες που ελήφθησαν είχαν αποσταλεί εκπρόθεσμα σε σχέση με τις προκηρύξεις διαγωνισμών και οι υποψήφιοι επικαλέσθηκαν διάφορους λόγους για να αιτιολογήσουν την καθυστέρηση, μεταξύ των οποίων μπορούν να περιλαμβάνονται λόγοι ανεξάρτητοι από τη θέληση των υποψηφίων. Η Επιτροπή θα εξετάσει την κάθε περίπτωση χωριστά, όπως συμβαίνει σε κάθε διαγωνισμό, σύμφωνα με τις συνήθεις σχετικές διαδικασίες.

Οι αποφάσεις που αφορούν τη συμμετοχή στις δοκιμασίες προεπιλογής θα ληφθούν κατά τα μέσα Ιουλίου 1998.

Η Επιτροπή επισημαίνει ότι έχει λάβει περίπου 30 000 υποψηφιότητες για το σύνολο των πέντε διαγωνισμών, από τις οποίες ποσοστό 30 % περίπου προέρχεται από την Ιταλία.